দ্বিতীয়তঃ আসামী গোলাম আযমের কর্মকাণ্ডে এটা খুবই স্পষ্ট যে সুযোগ পেলেই তিনি এবং তাঁর সাঙ্গপাঙ্গরা বিচারের বিপক্ষে জনমত তৈরির চেষ্টা চালিয়ে যাবেন। আপাতদৃষ্টিতে মনে হতেই পারে যে, নিজের সপক্ষে জনমত তৈরি করায় অন্যায় কিছু নেই। কিন্তু একে ঠিক কী চোখে দেখতে হবে তা পুরোপুরি নির্ভর করবে কেউ কাজটি ঠিক কখন করছেন এবং কী উদ্দেশ্যে করছেন তার ওপর। যেমন, ১৪ ডিসেম্বর ২০১১ আসামী গোলাম আযম এক দীর্ঘ সংবাদ সম্মেলনের আয়োজন করে নিজের বক্তব্য পেশ করেন (এটিএন বাংলায় পুরো সংবাদ সম্মেলনটিরই ভিডিও রয়েছে, এই লিংকে দেখুন। লক্ষ করুন, তারিখটি হল ১৪ ডিসেম্বর, অথচ তার দু’দিন আগেই, অর্থাৎ ১২ ডিসেম্বর, আসামীর বিরুদ্ধে আনুষ্ঠানিক অভিযোগ দাখিল করা হয়ে গেছে। সংবাদ সম্মেলনটি যদি আরও তিনটি দিন আগেও করা হতো তাহলেও হয়তো বিষয়টিকে অন্যভাবে দেখার সুযোগ ছিল, কিন্তু এটি আয়োজন করা হয়েছে এমন এক সময় যখন আসামীর পক্ষ থেকে যাবতীয় কথোপকথন বা বক্তব্য উপস্থাপন হওয়া উচিত ছিল কেবল ট্রাইবুনালের বিচারকদের সামনে, মিডিয়ার সামনে নয়। মিডিয়াকে ব্যবহারের মাধ্যমে আসামী বিচারের বিরুদ্ধে জনমত তৈরির, এবং বিচার প্রক্রিয়াকে বাধাগ্রস্ত করার যে নজির রেখেছেন, তাতে এই ইঙ্গিত আরও স্পষ্ট যে জামিনে মুক্ত থাকলে তিনি এই কর্মটিই আরও জোরের সাথে অব্যাহত রাখতেন।